RO Jurnalul Oficial al Uniunii Europene L 138/110

DECIZIA DE PUNERE ÎN APLICARE A COMISIEI

din 12 mai 2014

de încheiere a procedurii antidumping privind importurile de piatră aglomerată originară din Republica Populară Chineză

(2014/272/UE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază”), în special articolul 9 alineatul (2),

întrucât:

A. PROCEDURA

DESCHIDEREA PROCEDURII

(1) În iunie 2013, Comisia Europeană (denumită în continuare „Comisia”) a deschis o procedură antidumping privind importurile în Uniune de piatră aglomerată originară din Republica Populară Chineză și a publicat un aviz de deschidere în Jurnalul Oficial al Uniunii Europene (2).

(2) Procedura a fost deschisă în urma unei plângeri depuse la 14 mai 2013 de A.St.A Europe (denumit în continuare „reclamantul”) în numele producătorilor din Uniune care reprezintă peste 25 % din producția totală de piatră aglomerată a Uniunii.

(3) Plângerea conținea elemente de probă prima facie care atestau existența dumpingului în ceea ce privește produsul în cauză și prejudiciul important rezultat care au fost suficiente pentru a justifica deschiderea procedurii.

(4) Comisia a informat reclamantul, alți producători cunoscuți din Uniune, asociația producătorilor din Uniune, producătorii-exportatori cunoscuți din Republica Populară Chineză (denumită în continuare „RPC”), reprezentanții RPC, importatorii cunoscuți, producătorii cunoscuți din Uniune de materii prime și echipamente pentru producția de piatră aglomerată, utilizatorii cunoscuți, asociația producătorilor de materii prime și asociațiile utilizatorilor și consumatorilor cu privire la deschiderea procedurii și le-a trimis chestionare. Părților interesate li s-a oferit posibilitatea de a-și face cunoscute, în scris, punctele de vedere și de a solicita o audiere în termenul stabilit în avizul de deschidere.

(5) Reclamantul, alți producători din Uniune, producătorii-exportatori din RPC, importatorii și utilizatorii și-au făcut cunoscute punctele de vedere. Au fost audiate toate părțile interesate care au solicitat aceasta și care au demonstrat că există motive speciale care să justifice audierea.

B. RETRAGEREA PLÂNGERII ȘI ÎNCHEIEREA PROCEDURII

(6) Printr-o scrisoare adresată Comisiei la data de 18 februarie 2014, reclamantul și-a retras plângerea.

(7) În conformitate cu articolul 9 alineatul (1) din regulamentul de bază, o procedură poate fi încheiată dacă plângerea este retrasă, cu excepția cazului în care încheierea nu ar fi în interesul Uniunii.

(8) Ancheta nu a revelat niciun motiv care să arate că o asemenea încheiere nu ar fi în interesul Uniunii. Prin urmare, Comisia consideră că prezenta procedură ar trebui încheiată. Părțile interesate au fost informate în consecință și au avut posibilitatea de a prezenta observații. Cu toate acestea, nu s-au primit niciun fel de observații.

(9) Prin urmare, Comisia concluzionează că procedura antidumping privind importurile în Uniune de piatră aglomerată originară din RPC ar trebui încheiată.

(10) Prezenta decizie este în conformitate cu avizul comitetului instituit prin articolul 15 alineatul (1) din regulamentul de bază,

ADOPTĂ PREZENTA DECIZIE:

Articolul 1

Procedura antidumping privind importurile în Uniune de țigle și alte articole cu suprafață plană, blocuri și dale de piatră artificială legate de rășini sau de o aglomerare din piatră și/sau sticlă și/sau oglindă legate de rășini originare din Republica Populară Chineză și încadrate în prezent la codurile NC ex 6810 11 90, ex 6810 19 00, ex 6810 91 00, ex 6810 99 00, ex 7016 10 00, ex 7016 90 40, ex 7016 90 70 și ex 7020 00 80 se încheie.

Articolul 2

Prezenta decizie intră în vigoare în ziua următoare datei publicării în Jurnalul Oficial al Uniunii Europene.

Adoptată la Bruxelles, 12 mai 2014. Pentru Comisie Președintele José Manuel BARROSO

(1) JO L 343, 22.12.2009, p. 51.

(2) JO C 183, 28.6.2013, p. 21.